Osobitná časť

K článku I

K bodu 1  [§ 2 písm. k)]

	Doplnením ustanovenia sa spresňuje definícia predajného miesta. 

K bodu 2,  14  a 47 [§ 2 písm. m) a § 5 ods. 1 písm. c)]

	Uvedená úprava sa navrhuje vzhľadom na to, že miestna príslušnosť je ustanovená hmotnoprávnymi daňovými zákonmi (zákony o spotrebných daniach) a zákonom č. 563/2009 Z. z. v znení neskorších predpisov - daňovým poriadkom.	

K bodu 3  [§ 2 písm. w)]

	Ide o sprecizovanie ustanovenia.

K bodu 4  [§ 2 písm. ze)]

	Navrhuje sa, aby sa na dátové médium ukladali údaje aj z fiskálnej pamäte. Uvedené bude zabezpečovať servisná organizácia. 

	Uložením údajov na dátové médium sa zabezpečí ľahší prístup k nim pre  kontrolné orgány. 

K bodu  5 (§ 3 ods. 4)

	Nadväzne na poznatky z kontrolných zistení o tom, že podnikateľ má na predajnom mieste umiestnenú elektronickú registračnú pokladnicu, ktorá nebola uvedená do prevádzky podľa tohto zákona a eviduje na nej prijaté tržby, sa navrhuje zakázať, aby takáto pokladnica bola umiestnená na predajnom mieste.

K bodom 6 a 7 (§ 3 ods. 6 a 7, § 4 ods. 2 písm. a) deviaty bod)

	V súčasne platnom znení zákona boli dôvody na vyhotovovanie neplatných dokladov ustanovené v § 4 ods. 2 písm. a) ôsmeho bodu. Vzhľadom na to, že v § 4 ods. 2 sú ustanovené technické požiadavky na pokladnicu, povinnosť pre podnikateľa vyhotovovať doklad označený slovami „NEPLATNÝ DOKLAD“ sa navrhuje presunúť do § 3 ods. 6.
V praxi sa stáva, že fyzická osoba, ktorá obsluhuje pokladnicu nevie vyhotoviť pre kontrolné orgány, napr.  prehľadovú uzávierku. Z uvedeného dôvodu sa navrhuje, aby podnikateľ takúto osobu s povinnosťami vyplývajúcimi zo zákona oboznámil a zabezpečil ich plnenie.

K bodu 8

	V záujme zachovania údajov na tlačových výstupoch z elektronickej registračnej pokladnice sa navrhuje, aby pokladnica umožňovala vyhotovovanie týchto tlačových výstupov čitateľných po dobu piatich rokov od konca kalendárneho roka, v ktorom boli vyhotovené.
	
K bodu 9 (§ 4 ods. 2 písm. b) pätnásty bod)

Uvedené sa navrhuje  z dôvodu  jednoznačného  posúdenia správnosti umiestnenia plomb kontrolnými orgánmi.

K bodu 10  [§ 4 ods. 3 písm. d)]

	V záujme toho, aby nedochádzalo k zámene fiskálnych pamätí sa navrhuje, aby tieto boli označené unikátnym kódom a táto skutočnosť bude zaznamenaná aj v knihe pokladnice. Unikátnym kódom sa rozumie také označenie, ktoré na každej fiskálnej pamäti bude jedinečné a neopakovateľné. 

	Navrhuje sa, aby jedno číslo bolo zapísané vo fiskálnej pamäti a druhé na štítku fiskálnej pamäte, pričom tieto čísla sa musia zhodovať.  

K bodu 11 (§ 4 ods. 6)

	Technické nástroje,  softvérové nástroje, komunikačný protokol a ďalšie technické informácie sú potrebné na účely finančnej správy pri výkone kontrol.  Z uvedeného dôvodu sa navrhuje ustanoviť povinnosť pre výrobcov, dovozcov a  distribútorov tieto predložiť finančnému riaditeľstvu. V procese certifikácie sa tieto nástroje a informácie predkladajú aj akreditovanej osobe.

K bodu 12 (§ 4 ods. 8)

	S prihliadnutím na povinnosť podnikateľa oznámiť servisnej organizácii chýbanie plomby alebo jej poškodenie sa navrhuje, aby sa táto skutočnosť zapísala do knihy pokladnice.

K bodu 13 (§ 4 ods. 9)

	Povinnosť mať na predajnom mieste komunikačný kábel sa navrhuje ustanoviť pre potreby kontrolných orgánov vzhľadom na to, že rôzne typy elektronických registračných pokladníc majú rôzne komunikačné káble a aby finančná správa nemusela byť vybavená množstvom rôznych komunikačných káblov.

Rôznorodosť komunikačných káblov komplikuje výkon kontrol, pretože kontrolór nevie, aký komunikačný kábel bude potrebovať, aby mohol počítač prepojiť s elektronickou registračnou pokladnicou. 
 
K bodu 15 [§ 6 ods. 4 písm. a)]

Doplnenie uvádzania DIČ-a v registri servisných organizácií sa navrhuje z dôvodu, aby sa zabezpečila jednoznačná identifikácia servisnej organizácie a uľahčilo sa vyhľadávanie v registri servisných organizácií.

K bodu 16 [§ 6 ods. 6 písm. c)]

V prípade, ak servisná organizácia neoznámi zmenu skutočností uvedených v odseku 5, bude jej  uložená pokuta za správny delikt podľa § 16a písm. ai) zákona. Podľa súčasného znenia zákona neoznámenie zmeny skutočností bolo dôvodom na vyčiarknutie servisnej organizácie z registra servisných organizácií. Uvedené sa ukázalo pre servisné organizácie príliš tvrdé a pre daňový úrad neefektívne a náročné na administratívu (servisná organizácia musí opätovne požiadať o zápis, daňový úrad znova preveruje údaje a opätovne rozhoduje o zápise). Z uvedených dôvodov sa navrhuje vypustiť písm. c) z ustanovenia § 6 ods. 6.

K bodu 17 [§ 7 ods. 1 písm. a) tretí bod)

	Vzhľadom na to, že v praxi sa stáva, že určitý typ elektronickej registračnej pokladnice vyrábajú rôzni výrobcovia, resp. tento typ dovážajú a distribuujú rôzni dovozcovia a distribútori, ktorí získali certifikát, navrhuje sa z hľadiska jednoznačnosti uviesť do knihy elektronickej registračnej pokladnice aj názov výrobcu, dovozcu alebo distribútora elektronických registračných pokladníc.

K bodu 18 (§ 7 ods. 1 písm. a) štvrtý bod)

	Uvedeným sa navrhuje spresniť údaje, ktoré sa uvádzajú v knihe pokladnice o DIČ podnikateľa a zároveň sa navrhuje ustanoviť, že v  knihe elektronickej registračnej pokladnice môže byť uvedená len jedna servisná organizácia. Servisná organizácia, ktorá bude uvedená v knihe elektronickej registračnej pokladnice  bude tá, ktorá bude niesť zodpovednosť za plnenie povinností, ktoré jej vyplývajú zo zákona, a to aj v prípade, ak servis bude na základe zmluvného vzťahu s touto servisnou organizáciou vykonávať iná servisná organizácia.

K bodu 19 [§ 7 ods. 1 písm. b)]

	V záujme toho, aby bolo možné odkontrolovať elektronickú registračnú pokladnicu, ktorá bola zaregistrovaná na daňovom úrade s tou, ktorá je umiestnená na predajnom mieste, sa navrhuje, aby predajca na certifikát elektronickej registračnej pokladnice alebo fiskálnej tlačiarne dopísal jej výrobné číslo, ktoré musí byť zhodné s tým, ktoré je zaznamenané v knihe elektronickej registračnej pokladnice. 

K bodu 20 (§ 7 ods. 4)
	
	S prihliadnutím na to, že fiskálna pamäť bude označená výrobným číslom, servisná organizácia toto číslo pri uvedení pokladnice do prevádzky zapíše do knihy elektronickej registračnej pokladnice.

K bodu 21 (§ 7 ods. 5)

Uvedený návrh uľahčí a zefektívni kontrolu označenia elektronickej registračnej pokladnice plombou. 

K bodu 22 (§ 8 ods. 1)

	Ide o legislatívne spresnenie, že pokladničný doklad musí podnikateľ kupujúcemu vydať ihneď po jeho vytlačení, pričom nesmie kupujúcemu vydať kópiu tohto dokladu. 

K bodu 23 [§ 8 ods. 1 písm. e)]

	Slová sa vypúšťajú ako nadbytočné, pretože v predvetí ust. § 8 ods. 1 sa uvádza, ktoré povinné údaje obsahuje pokladničný doklad. Zároveň sa touto zmenou spresňuje, že doklady označené slovami „NEPLATNÝ DOKLAD“ a „VKLAD“ majú byť označené poradovým číslom a nie poradovým číslom pokladničného dokladu, pretože tieto doklady nie sú pokladničnými dokladmi.   

K bodu 24 (§ 8 ods. 4)

	Ide o spresnenie ustanovenia, a to, že podnikateľ pri vrátení tovaru alebo reklamácii tovaru alebo služby zákazníkovi odovzdá pokladničný doklad alebo originál paragónu.

K bodu 25 (§ 8 ods. 5)

	V záujme toho, aby zákazníci vedeli, či od podnikateľa dostali správny pokladničný doklad sa  navrhuje, aby podnikateľ na vhodnom mieste vyobrazil pokladničný doklad vytlačený jeho pokladnicou s uvedením povinných údajov.

K bodu 26 (§ 9 ods. 2)

	Ustanovenie sa navrhuje spresniť a zároveň doplniť o predloženie údajov z fiskálnej pamäte na kontrolné účely finančnej správy. Údaje v elektronickej podobe musia byť predložené v čitateľnom textovom formáte z dôvodu, aby údaje boli  pre kontrolné orgány zrozumiteľné a dali sa ľahko identifikovať.

	Zároveň sa navrhuje, aby daňový úrad alebo colný úrad mohol podnikateľovi uložiť povinnosť, aby predkladal kontrolné záznamy v elektronickej podobe v pravidelných, napr. mesačných intervaloch. Takto predložené kontrolné záznamy si daňový úrad alebo colný úrad uloží a môže ich využiť pri svojej kontrolnej činnosti.

K bodu 27 (§ 9 ods. 4 a 5)

	Ustanovenie sa navrhuje doplniť o archivovanie aj kópií pokladničných dokladov a  denných uzávierok vyhotovených z paragónov. Všetky doklady a uzávierky podľa návrhu musia byť na účely kontroly chronologicky usporiadané. 

	Zároveň sa navrhuje, aby doklady označené slovami „NEPLATNÝ DOKLAD“ boli archivované po dobu piatich rokov od konca kalendárneho roka, v ktorom boli vyhotovené. Len doklad označený slovom „VKLAD“ sa navrhuje archivovať jeden rok od konca roka v ktorom bol vyhotovený. 

K bodu 28 (§ 9 ods. 6)

	V záujme zachovania údajov vytlačených na pokladničných dokladoch sa navrhuje ustanoviť, aby podnikateľ bol povinný používať len takú pásku, ktorá túto skutočnosť zabezpečí. 

K bodu 29 (§ 10 ods. 4)

	Ide o legislatívne spresnenie.

K bodu 30 (§ 11 ods. 2)

	S prihliadnutím na § 4 ods. 3 písm. d) sa navrhuje ustanoviť povinnosť pre servisnú organizáciu pri výmene fiskálnej pamäte – zapísať do knihy pokladnice výrobné číslo pôvodnej fiskálnej pamäte (t.j. vymieňanej fiskálnej pamäte) a aj novej fiskálnej pamäte.

K bodu 31 (§ 11 ods. 4)

	V ustanovení sa navrhuje povinnosť pre servisnú organizáciu, a to pri výmene fiskálnej pamäte archivovať údaje z nej na kontrolnom zázname a tento odovzdať podnikateľovi. Uvedený postup umožní kontrolným orgánom ľahšie získať údaje z fiskálnej pamäte. 

K bodu 32 (§ 12 ods. 1)

	S prihliadnutím na to, že obsluha elektronickej registračnej pokladnice často odmieta vyhotoviť kontrolným orgánom intervalovú alebo prehľadovú uzávierku ihneď na mieste a odovzdať ju, navrhuje sa takúto povinnosť ustanoviť do zákona. 

K bodu 33 (§ 15 ods. 2)

	Navrhuje sa predĺžiť lehotu, v ktorej je podnikateľ povinný oznámiť  daňovému úradu ukončenie prevádzky elektronickej registračnej pokladnice z jedného dňa do troch pracovných dní po ukončení prevádzky elektronickej registračnej pokladnice. 

	K uvedenému sa pristúpilo z dôvodu, že daňový úrad nemá stránkové hodiny 5 dní v týždni a súčasná situácia znevýhodňuje podnikateľov, ktorí sídlia v inom meste ako daňový úrad. 

 K bodu 34 (§ 15 ods. 3)

	V ustanovení sa navrhuje postup pre prípad pozastavenia prevádzky elektronickej registračnej pokladnice z dôvodu pozastavenia živnosti.

K bodu 35  [§ 16 ods. 7) písm. j)]

	Vzhľadom na to, že servisné organizácie sú povinné uvádzať v knihe elektronickej registračnej pokladnice aj čísla plomb, ktoré sú umiestnené na pokladnici, v uvedenom ustanovení sa navrhuje vykonávať zúčtovanie plomb aj s uvedením týchto jednotlivých čísiel.

K bodu 36 (§ 16a až 16c)

	Z dôvodu, že návrhom zákona sa  ustanovujú nové povinnosti, je potrebné ustanoviť pokuty za porušenie týchto povinností, a preto sa navrhuje nové znenie príslušných ustanovení. Zároveň sa pokuty za niektoré správne delikty sprísňujú a niektoré ustanovenia sa spresňujú.

K bodu 37 (§ 17 ods. 1)

	Uvedeným ustanovením sa navrhuje, aby kontrolu porušenia zákona vykonával aj Kriminálny úrad finančnej správy. Na účely kontroly sa môžu použiť aj pokladničné doklady alebo paragóny získané fyzickými osobami (zamestnancami finančnej správy, občanmi) alebo právnickými osobami, a to nielen pri miestnom zisťovaní alebo daňovej kontrole, ale aj pri súkromných nákupoch, čo umožní vyššiu účinnosť kontrol používania elektronických registračných pokladníc. Zároveň sa navrhuje, aby pri takomto získaní dôkazov boli osobné údaje fyzickej osoby sprístupnené alebo poskytnuté len na účely súdneho konania alebo trestného konania.

K bodu 38 (§18c a § 18d)

	S prihliadnutím na to, že niektoré ustanovenia nie je možné začať uplatňovať hneď od účinnosti zákona, navrhujú sa prechodné ustanovenia. 

Vzhľadom na to, že návrh zákona je technickým predpisom musí byť vykonaná notifikácia v súlade so Smernicou Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú. V. EÚ, kap. 13/zv. 20) v platnom znení. 

K bodom 39 až 46

	Príloha č. 3 – Kniha elektronickej registračnej pokladnice sa upravuje z dôvodu, že zákonom boli ustanovené nové povinnosti, ktoré je potrebné zaznamenať do tejto knihy. 

K čl. II

Účinnosť zákona sa navrhuje od 1. januára 2014.